L-ewwel invażjoni tal-Babiloniżi ( QK) Fi żmienu Nabukodonosor, sultan ta' Babilonja, tala' kontra tiegħu; u Ġeħojakim dam taħt il-ħakma tiegħu għal tliet snin, imma mbagħad qam kontrih. U l-Mulej bagħatlu l-eżerċti tal-Kaldin, u l-eżerċti ta' Aram, u l-eżerċti ta' Mowab, u l-eżerċti ta' wlied Għammon, u bagħathom kontra l-art ta' Ġuda biex jeqirduha skont ma kien tkellem il-Mulej permezz tal-qaddejja tiegħu, il-profeti. Dan seħħ kontra Ġuda b'ordni tal-Mulej, biex iwarrabhom minn quddiem wiċċu minħabba d-dnubiet kollha li kien għamel Manassi. U minħabba d-demm bla ħtija li kien xerred; għax kien mela Ġerusalemm b'demm bla ħtija. Il-Mulej ma riedx jaħfer. U l-bqija tal-ġrajja ta' Ġeħojakim u kulma għamel huma miktuba fi Ktieb il-Ġrajja tas-Slaten ta' Ġuda. U Ġeħojakim strieħ ma' missirijietu; u beda jsaltan floku Ġeħojakin, ibnu. U s-sultan tal-Eġittu ma ħariġx aktar mill-art tal-Eġittu, għaliex is-sultan ta' Babilonja ħa f'idejh kulma kellu s-sultan tal-Eġittu, mix-xmara tal-Eġittu sax-xmara tal-Ewfrat. Ġeħojakin sultan ta' Ġuda Ġeħojakin kellu tmintax-il sena meta sar sultan, u dam isaltan tliet xhur f'Ġerusalemm; ommu kien jisimha Neħusta bint Elnatan, minn Ġerusalemm. Huwa għamel il-ħażin quddiem il-Mulej, bħal dak kollu li għamel missieru. It-tieni invażjoni tal-Babiloniżi F'dik il-ħabta l-qaddejja ta' Nabukodonosor, sultan ta' Babilonja, telgħu għal Ġerusalemm, u l-belt għalquha f'assedju. Nabukodonosor resaq huwa wkoll għall-belt, waqt li l-qaddejja tiegħu kienu qegħdin idawruha minn kullimkien. Imbagħad Ġeħojakin, sultan ta' Ġuda, mar quddiem is-sultan ta' Babilonja, hu, ommu, il-qaddejja tiegħu, u l-kbarat u l-fizzjali tiegħu; u s-sultan ta' Babilonja qabdu priġunier fit-tmien sena tas-saltna tiegħu. Dan ġarr minn hemm it-teżori kollha tat-tempju tal-Mulej u t-teżori tal-palazz tas-sultan, u farrak it-tagħmir kollu tad-deheb li Salamun, sultan ta' Iżrael, kien għamel fit-tempju tal-Mulej; hekk seħħet il-kelma tal-Mulej. U ġarr fil-jasar lil Ġerusalemm kollha, il-kapijiet u l-qalbenin kollha tal-eżerċtu, għaxart elef ilsir, u l-ħaddieda u l-mastrudaxxi kollha; min-nies tal-pajjiż ma kienx fadal ħlief il-fqar. U ġarr fil-jasar f'Babilonja lil Ġeħojakin, lil omm is-sultan, in-nisa tas-sultan, il-fizzjali tiegħu u l-kbarat tal-pajjiż; ħadhom fl-eżilju minn Ġerusalemm f'Babilonja. Is-suldati kollha, sebat elef raġel; u l-ħaddieda u l-mastrudaxxi kollha, elf ruħ; u l-qalbenin kollha tajbin għall-gwerra; ilkoll ġarrhom is-sultan ta' Babilonja fl-eżilju ta' Babilonja. Minflok Ġeħojakin, is-sultan ta' Babilonja għamel sultan lil Mattanija, zijuh, u bidillu ismu f'Sedekija. Sedekija l-aħħar sultan ta' Ġuda Sedekija kellu wieħed u għoxrin sena meta beda jsaltan, u dam isaltan ħdax-il sena f'Ġerusalemm, u ommu kien jisimha Ħamutal bint Ġeremija, minn Libna. U għamel il-ħażin f'għajnejn il-Mulej bħal kulma kien għamel Ġeħojakim. Dan ġara minħabba l-korla tal-Mulej kontra Ġerusalemm u Ġuda, sa ma warrabhom minn quddiem wiċċu. U Sedekija qam kontra s-sultan ta' Babilonjia.